31971R0801
L 088/7
JURNALUL OFÍCIAL AL UNIUNII EUROPENE
REGULAMENTUL (CEE) NR. 801/71 AL COMISIEI
din 19 aprilie 1971
de autorizare a statelor membre să adopte măsuri derogatorii de la unele criterii ale standardelor de calitate aplicabile exporturilor de flori tăiate proaspete către țări terțe
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 234/68 al Consiliului (1) din 27 februarie 1968 de instituire a unei organizări comune a piețelor în sectorul plantelor vii și al produselor de floricultură,
având în vedere Regulamentul (CEE) nr. 316/68 al Consiliului (2) din 12 martie 1968 de stabilire a standardelor de calitate pentru florile tăiate proaspete și frunzele proaspete, în special articolul 2 alineatul (2),
întrucât, în temeiul articolului 2 alineatul (2) din Regulamentul (CEE) nr. 316/68, statele membre pot fi autorizate să adopte măsuri derogatorii de la unele criterii ale standardelor de calitate pentru a permite exportatorilor să îndeplinească cerințele comerciale ale unor țări terțe;
întrucât dispozițiile standardelor de calitate referitoare la prezentarea florilor tăiate nu permit îndeplinirea în toate cazurile a cerințelor comerciale ale unor țări terțe; întrucât aceste cerințe comerciale sunt stabile și permanente; întrucât trebuie, în consecință, să se dea statelor membre, sine die, autorizația de a le îndeplini;
întrucât măsurile prevăzute de prezentul regulament sunt conforme cu avizul Comitetului de gestionare a plantelor vii și a produselor de floricultură,
ADOPTĂ PREZENTUL REGULAMENT:
Articolul 1
La exportul de flori tăiate către Statele Unite ale Americii și Canada, statele membre sunt autorizate să adopte măsuri derogatorii de la dispozițiile menționate în capitolul VI litera (A) din anexa I la Regulamentul (CEE) nr. 316/68.
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 aprilie 1971.